Leningrad Cowboys

**Leningrad Cowboys** on vuonna 1987 perustettu rockyhtye. Jäsenille tunnusomaista ovat pitkät ”hiussarvet” sekä yhtä pitkät kengät. Oman tuotannon lisäksi yhtyeelle on tunnusomaista soittaa tunnettuja länsimaisia rock-kappaleita ja niiden ohella venäläisiä kansanlauluja uudelleensovitettuina. Yhtye on esiintynyt yli kuudessakymmenessä maassa ja tehnyt yli tuhat konserttia.

Yhtyeen jäsenet olivat aluksi suurilta osin Sleepy Sleepersistä tuttuja. Vuosien varrella kokoonpano on muuttunut lähes täysin. Nykyisen kokoonpanon ainoa alkuperäinen jäsen on Sakke Järvenpää.

Aki Kaurismäki on käsikirjoittanut ja ohjannut elokuvat *[[Leningrad Cowboys Go America]]* (1989) ja *[[Leningrad Cowboys Meet Moses]]* (1994). Elokuvat eivät herättäneet Suomessa mainittavaa huomiota, mutta ulkomailla, etenkin Saksassa, yhtye ja *Leningrad Cowboys Go America* -elokuva nousivat suoranaiseen kulttimaineeseen.

Sakke Järvenpää on ilmoittanut yhtyeen esiintyvän vuonna 2025 nimellä **LC Cowboys**.

## Ura

Leningrad Cowboys -yhtye syntyi vuonna 1987, jolloin lahtelaisen Sleepy Sleepers -huumoriyhtyeen toiminta oli hiipunut. Yhtyeen ulkomuodolle ominaiset hiustötteröt kehitti kampaaja Teuvo Loman. Pitkät, spittarityyppiset kengät keksi ohjaaja Aki Kaurismäki.

Suuren yleisön tietoisuuteen yhtye nousi 12. kesäkuuta 1993 järjestetyn *Total Balalaika Show'n* myötä. Konsertissa Leningrad Cowboys soitti yhdessä Aleksandrovin kuoron eli Puna-armeijan kuoron kanssa Helsingin Senaatintorilla. Paikalla oli yleisöä eri arvioiden mukaan 50&nbsp;000–70&nbsp;000 henkeä. Tapahtuman olivat ideoineet Leningrad Cowboysin nokkamiehet Mato Valtonen ja Sakke Järvenpää, jotka tekivät samaan aikaan *Pullakuskit*-ohjelmaa Radio Cityyn. Ilmaiskonsertista tehtiin tupla-cd sekä dokumenttielokuva ''Total Balalaika Show''. 18. kesäkuuta 1994 järjestettiin Berliinissä Lustgarten-aukiolla *Nokia Balalaika Show*, missä yli 60&nbsp;000 ihmistä oli katsomassa Leningrad Cowboysien ja Aleksandrovin kuoron esiintymistä.

Vuonna 1994 Leningrad Cowboys esiintyi New Yorkissa MTV Video Music Awards -gaalassa Radio City Music Hallissa. Samana iltana lavalla olivat muiden muassa Rolling Stones ja Bruce Springsteen.

Vuoden 1996 *Go Space* -levyn myötä yhtye on levyttänyt pääosin omia kappaleitaan, mutta vanhat rock-klassikot säilyvät kuitenkin liveohjelmassa.

23. elokuuta 2003 järjestettiin Helsingissä Senaatintorilla toinen konsertti, *Global Balalaika Show*, jossa yhtyeellä oli vierailijoina Aleksandrovin yhtyeen lisäksi UMO Jazz Orchestra, oopperalaulaja Johanna Rusanen sekä Angélique Kidjo ja muita maailmanmusiikin tähtiä.

Marras- ja joulukuussa 2013 Leningrad Cowboys ja Puna-armeijan kuoro tekivät kiertueen ensimmäisen yhteisesiintymisensä 20-vuotisjuhlan merkeissä. Kiertueeseen kuului kuusi esiintymistä Kuopiossa, Hämeenlinnassa, Jyväskylässä ja Turussa sekä kahdesti Helsingin Kaapelitehtaalla. Kiertueella oli mukana myös kasakkatanssijoita ja sirkustaiteilijoita.

Yhtye jäi tauolle vuoden 2013 esiintymisten jälkeen.

### Yhtyeen vaikeudet ja hiljaiselon vuodet (2013–2025)
Yhtye joutui kasvaviin vaikeuksiin, jotka alkoivat, kun suuri osa Puna-armeijan kuoron jäsenistä kuoli lento-onnettomuudessa vuonna 2016. Sen jälkeen koronaviruspandemia ja Venäjän hyökkäys Ukrainaan vuodesta 2022 pysäyttivät yhtyeen keikkailun, elokuvahankkeet ja levyn julkaisun. Dokumentin Leningrad Cowboysin ja Puna-armeijan kuoron yhteistyöstä oli tarkoitus ilmestyä vuonna 2023, jolloin tuli kuluneeksi 30 vuotta yhtyeen ja kuoron yhteiskonsertista Senaatintorilla.

Valtiokonttori lähetti syksyllä 2022 yhtyeen taustayhtiölle Leningrad Cowboys Ltd Oy:lle konkurssiuhkaisen maksukehotuksen, jossa se vaati yhtiöltä noin miljoonan euron saatavia. Velkojen taustalla on silloisen Tekesin (nykyisin Business Finland) yhtiölle vuonna 2012 myöntämä 1,6 miljoonan euron tuotekehityslaina, josta oli maksettu noin miljoona euroa. Lainalla oli tarkoitus kehittää mobiilipeliä, joka osoittautui pelimarkkinoiden muututtua vanhentuneeksi jo valmistuessaan. Marraskuussa 2022 Valtiokonttori haki Leningrad Cowboys Ltd Oy:tä konkurssiin. Asiakastiedon mukaan Leningrad Cowboys Ltd Oy:n liikevaihto vuonna 2017 oli runsaat miljoona euroa, mutta kyseisen vuoden jälkeen yhtiöllä ei ole ollut juuri mitään toimintaa. 

Leningrad Cowboys Ltd Oy hakeutui yrityssaneeraukseen vuoden 2023 alussa, mutta käräjäoikeus hylkäsi hakemuksen, ja asetti yhtiön konkurssiin. *[[Helsingin Sanomat|Helsingin Sanomien]]* haastattelussa marraskuussa 2022 Sakke Järvenpää kertoi, että yhtye aikoo kuitenkin jatkaa toimintaansa, mahdollisesti nimellä *Cowboys* ja aikaisintaan vuonna 2024. 

Tammikuussa 2024 Helsingin käräjäoikeus päätti, että yhtiön konkurssimenettely raukesi, koska konkurssipesällä ei ollut riittävästi varoja konkurssipesän hoitamiseen.

### Paluu uudella nimellä (2025–)

Yhtye ilmoitti huhtikuussa 2025 tekevänsä paluun uudella nimellä. Venäjän Ukrainassa aloittaman hyökkäyssodan vuoksi yhtye on vaihtanut nimekseen LC Cowboys. Vuoden 2025 paluukonserteissa yhtyeen taustakuorona toimi yhdysvaltalainen Harlem Angels.

Yhtye julkaisi marraskuussa 2025 joulualbumin *[[Christmas Gift]]*. Albumi tuli kuunneltavaksi suoratoistopalveluihin 7. marraskuuta. Fyysisenä äänitteenä se julkaistiin 28. marraskuuta. Albumin julkaisun myötä yhtye lähti uudelle keirtueelle Harlem Angels-kuoron kanssa.

## Jäsenet
### Nykyinen kokoonpano
*Ville Tuomi (laulu)
*Sakke Järvenpää (laulu)
*Varre Vartiainen (kitara)
*Pauli Hauta-aho (kitara)
*Tatu Kemppainen (kitara)
*Anna Sainila (tanssija)
*Hanna Moisala (tanssija)

### Entiset jäsenet
*Mato Valtonen laulu (1986–1998)
*Nicky Tesco laulu (1986–1988)
*Silu Seppälä basso (1986–2002)
*Mauri Sumén kosketinsoittimet, harmonikka (1987–2006)
*Puka Oinonen kitara (1988)
*Pimme Korhonen rummut (1986–1988)
*Sakari Kuosmanen laulu, basso (1986–1988)
*Pekka Virtanen kitara (1986–1988)
*Ben Granfelt kitara (1991–1996)
*Esa Niiva saksofoni (1991–2000)
*Teijo "Twist Twist" Erkinharju rummut (1991–2002)
*Jore Marjaranta laulu (1991–1996)
*Tokela kitara (1993–1994)
*Vesa Kääpä kitara, laulu (1996–2002)
*Mari Hatakka Go-Go tanssija & laulu (1994–2000)
*Tiina Isohanni Go-Go tanssija & laulu (1994–2000)
*Tatu Kemppainen kitara (1997)
*Veeti Kallio laulu (1997)
*Tipe Johnson laulu (1998–2010)
*Ykä Putkinen kitara (2000)
*Antti Snellman saksofoni (2000)
*Marzi Nyman kitara & laulu (2003–2006)
*Juuso Hannukainen perkussiot (2003)

## Julkaisut
* *1917 - 1987* (Megamania 1988)
* *[[Leningrad Cowboys Go America (albumi)|Leningrad cowboys go America]]* (Megamania 1989)
* *Those Were The Days CD-Single* (BMG Ariola 1991)
* *Those Were The Days CD-Single* (BMG Ariola 1992)
* *Thru The Wire CD-Single* (BMG Ariola 1992)
* *[[We Cum from Brooklyn]]* (Johanna 1992)
* *[[Total Balalaika Show (albumi)|Total Balalaika Show - Helsinki Concert]]* (Johanna 1993)
* *Live in Prowinzz* (Johanna 1993)
* *Happy Together* (Johanna 1994)
* *Jupiter Calling CD-Single* (BMG Ariola 1996)
* *Where's The Moon CD-Single* (BMG Ariola 1996)
* *Go Space* (Johanna 1996)
* *[[Mongolian Barbeque]]* (Johanna 1997)
* *Thank You Very Many - Greatest Hits And Rarities* (BMG 1999)
* *Be Worry Don't Happy CD-Promo Single* (Megamania 1999)
* *Terzo Mondo* (Johanna 2000)
* *Go Wild* (BMG 2000)
* *Happy Being Miserable CD-Single* (Roadrunner 2000)
* *Global Balalaika Show* (Johanna 2003)
* *[[Zombie's Paradise]]* (Sony BMG 2006)
* *[[Those Were the Days – The Best of Leningrad Cowboys]]* (LTD 2009)
* *Buena Vodka Social Club* (SPV 2011)
* *Christmas Gift* (Stupido 2025) (nimellä LC Cowboys)

## Elokuvat
* *Rocky VI* (Aki Kaurismäki, 1986, 8 min) 
* *Thru The Wire* (Aki Kaurismäki, 1987, 6 min)
* *L.A. Woman* (Aki Kaurismäki, 1988, 5 min)
* *[[Leningrad Cowboys Go America]]* (Aki Kaurismäki, 1989)
* *Those Were The Days* (Aki Kaurismäki, 1991, 5 min)
* *These Boots* (Aki Kaurismäki, 1992, 5 min)
* *[[Total Balalaika Show]]* (Aki Kaurismäki, 1993)
* *[[Leningrad Cowboys Meet Moses]]* (Aki Kaurismäki, 1994)
* *[[LA Without a Map]]* (Mika Kaurismäki, 1998)

## Musiikkivideot
* *Jupiter Calling* (1996)
* *Leningrad* (1996)
* *Where`s The Moon* (1996)
* *Happy Being Miserable* (2000)
* *You`re My Heart, You`re My Soul* (2006)
* *All We Need is Love* (2011)
* *Gimme Your Sushi* (2011)
* *Buena Vodka Social Club* (2012)

## Lähteet

## Kirjallisuutta
* 

## Aiheesta muualla

*Yhtyeen arkistoidut kotisivut (Archive.org). 
* 
*